**Április 22., a FÖLD napja**

„A Föld létezik néhány milliárd éve és még fog is, de az emberek nem lesznek rajta, ha tönkre teszik a környezetüket, és nem lesz tiszta víz és levegő. Nekem ezért nem nagy áldozat 50 plusz lépést tenni a szelektív kukáig, vagy előregondolkodni!” /Geszti Péter/

**KUKA MANÓ feladattippjei:**

* Szeretnénk a segítségetekkel összegyűjteni azokat az összetett szavakat, szóösszetételeket, amelyekben a „föld” szó szerepel, pl. szülőföld, földlabda, stb. Rövid magyarázatot is írhatsz az adott fogalomhoz.
* Mit tapasztalsz mostanában a környezetedben? Néhány mondatban fogalmazd meg, hogyan változott meg előnyére szűkebb környezeted azoknak az intézkedéseknek a hatására, amiket a koronavírus terjedésének megakadályozására hoztak? Miért előnyösek ezek a változások globális szinten? (#maradjotthon, karantén, home office, távoktatás, kijárási korlátozás…)
* Egy Földünk van, ahol bölcsebben kellene élnünk, gondosabban kellene bánnunk a természet kincseivel. Mindenki tehet valamit a jövőért! Milyen lehetne az emberek élete, ha mindenki odafigyelne a környezetére? Rajzold meg vagy írd le elképzeléseidet, ötleteidet!

**FÖLDNAPI TOTÓ**

**1. Melyik az a leggyakoribb hulladékfajta, amit a nyaralók maguk után hagynak a vízben, vízpartokon?**

a) papír

b) műanyag

c) fém

**2. Mi a funkciója az FKF Újrahasználati Központjainak?**

a) a szelektív hulladékokfajtákra válogatása

b)alerakással hulladékok ártalmatlanítása

c) feleslegessé vált, de még eredeti funkciójában használható tárgyak díjmentes leadása

**3. Az háztartási hulladék mennyisége hány százalékkal csökkenthető otthoni komposztálással?**

a) 30-50%

b) 20%

c) nem csökkenthető

**4.** **Melyik hulladékfajtából készül a legtöbbféle újrahasznosított termék?**

a) műanyag

b) fehér üveg

c) papír

**5.** **Másodpercenként hány darab műanyagpalackot vásárolnak meg a világban?**

a) 150 db

b) 4200 db

c) 20 000 db

**6.** **Magyarországon az egy év alatt termelődő szilárd települési hulladékból hány Gellért-hegyet lehetne felépíteni?**

a) 2-3

b) 1

c) egyet sem

**7. A kidobásra ítélt dolgok hány százalékát gyűjtjük szelektíven?**

a) 45-50%

b) 19-20%

c) 70-75%

**8.** **Mit ne tegyünk a zöldhulladékos zsákba?**

a) falevél

b) levágott fű

c) háztartási hulladék

**9. Melyik az a hulladékfajta, amelyiket a legnagyobb mennyiségben hasznosítanak újra?**

a) üveg

b) papír

c) fém

(1-b; 2-c; 3-a; 4-a; 5-c; 6-a; 7-b; 8-c; 9-b)

**Tudtad? Hallottál róla?**

* A hollandok olyan sokat bicikliznek, hogy az felér évi 54 millió fa ültetésével.
* A ruhák viselésével több mikroszál kerül a környezetbe, mint a mosásukkal.
* Félmillió rovarfaj sodródott a kihalás szélére.
* A hazánkban élő 83 emlősfaj több mint kétharmada védett, ezek között vannak korábban kipusztult fajok is. Visszatelepítésük a természetvédelmi őrök munkájának köszönhető.
* A világ első természetvédelmi parkját, a Yellowstone Nemzeti parkot 1872-ben alapították az Amerikai Egyesült Államokban.
* A Magyarországon található 10 nemzeti parkban - amik 39 tájvédelmi körzetből és 172 természetvédelmi területből állnak - élnek azok a védett állat- és növényfajok, amelyek védelmét a természetvédelmi őrök biztosítják.
* A vadon élő tigrisek száma az elmúlt években megduplázódott Nepálban, köszönhetően a védett területek fokozott felügyeletének.
* Nigériában a helyi gazdálkodók 200 millió fát ültettek az elmúlt három évtizedben. Ez Afrika történetének egyik legfontosabb pozitív fejleménye.
* 2018-ban 140 ország csatlakozott az óceánok védelméről szóló megállapodáshoz, amelynek célja a tengerek védelme és a túlhalászat megfékezése.

Ez a lista természetesen folytatható. Nézz utána a neten, mennyi hasznos és építő folyamat zajlott a múltban és zajlik napjainkban a Föld és a környezet védelme érdekében! Így is ünnepelheted a bolygónkat. ☺

Légy vidám és tedd a jót, a verebeket pedig hagyd csiripelni! /Bosco Szent János/